b'\n_START_ARTICLE_\nKristiansand katedralskole\n_START_SECTION_\nHistorie\n_START_PARAGRAPH_\nSkolen ble etablert f\xc3\xa5 \xc3\xa5r etter bygrunnleggelsen i 1641, men ble katedralskole f\xc3\xb8rst i forbindelse med at bispesetet ble flyttet fra Stavanger til Kristiansand i 1682, og dermed langt senere enn de \xc3\xb8vrige norske katedralskolene i Oslo, Hamar, Trondheim, Bergen og Stavanger \xe2\x80\x93 som var blitt grunnlagt i middelalderen. Skolen l\xc3\xa5 f\xc3\xb8rst ved Kristiansand domkirke, i den s\xc3\xa5kalte Latinskolen (fra 1734). P\xc3\xa5 1930-tallet ble skolen utvidet med en ny bygning i Kirkegaten. Etter \xc3\xa5 ha hatt tilhold i Kvadraturen i nesten 300 \xc3\xa5r, flyttet skolen inn i nybygde lokaler p\xc3\xa5 Spicheren p\xc3\xa5 1970-tallet._NEWLINE_Gymnastikksalen ble etter makeskifte ombygd til menighetshus for Domkirken meninghet i 1976/1977.  Latinskolebygningen ble overtatt av Domkirken menighet, Agder biskop og Agder bisped\xc3\xb8mmer\xc3\xa5d i 1984 og ble ombygd til kontorer, mens bygningen i Kirkegaten er overtatt av S\xc3\xb8rlandets kunstmuseum. _NEWLINE_Blant tidligere lektorer finner vi tidligere undervisningsminister Tore Austad, mens kjente elever omfatter forfatterne Henrik Wergeland, Vilhelm Krag, Jens Bj\xc3\xb8rneboe og Karl Ove Knausg\xc3\xa5rd. Skolen er kjent for et ledende faglig tilbud i regionen, fra 1980-tallet har det blant annet jevnlig v\xc3\xa6rt undervist i latin, russisk og andre tredje- og fjerdespr\xc3\xa5k.\n_START_SECTION_\nKunstsamling\n_START_PARAGRAPH_\nSkolen har, sammen med Universitetet i Agder, den st\xc3\xb8rste samlingen av beat-kunst som finnes utenfor USA. Bildene er laget i 1950- og 60-\xc3\xa5rene, og ble testamentert til katedralskolen og dav\xc3\xa6rende Agder Distriktsh\xc3\xb8gskole med en halvdel til hver av Reidar Wennesland, en tidligere elev ved katedralskolen. Den delen av samlingen som katedralskolen fikk, presenteres i skolens korridorer og klasserom, den delen som Agder Distriktsh\xc3\xb8gskole fikk, eies n\xc3\xa5 av Universitetet i Agder og er utstilt der.\n_START_SECTION_\nBoksamling\n_START_PARAGRAPH_\nKristiansand katedralskole har en boksamling p\xc3\xa5 10\xc2\xa0000 bind, som speiler fem hundre \xc3\xa5rs historie. Den eldste boken i denne samlingen er Pharsalia p\xc3\xa5 latin av Lucan (Marcus Ann\xc3\xa6us Lucanus), trykket i Venezia i 1492. B\xc3\xb8kene i samlingen er tilkommet over lang tid, ikke minst som gaver fra tidligere elever, som professor i kirkehistorie Gisle Johnson\n_START_SECTION_\nKultur\n_START_PARAGRAPH_\nSkolen har ogs\xc3\xa5 en rekke elevlag, som Idun Theater og Studentersamfunn (tidligere Gymnasiesamfunnet Idun), stiftet i 1866, og Idun Theater, begge med sv\xc3\xa6rt lang historie. Idun Theater og Studentersamfunn var i 2011-12 inne i sin 140. sesong og har satt opp stykker av blant andre Larry Shue, Dario Fo og Knut N\xc3\xa6rum. Andre elevlag med lang historikk er det kristne skolelaget Laget, og det humanistiske Fornuften Seirer, som begge har eksistert siden 1970-\xc3\xa5rene._NEWLINE_Russeavisene de siste ti\xc3\xa5rene har v\xc3\xa6rt Christiansands Bidende (bl\xc3\xa5russ), Sagbladet (r\xc3\xb8druss) og Credimus (kristenruss).'